<classify> Twiga Stars imefuzu kwa fainali hizo kwa jumla ya mabao 6-5, licha ya jana kufungwa mabao 3-2 na Zambia kwenye Uwanja wa Taifa, Dar es Salaam, lakini ikajivunia ushindi wa mabao 4-2 iliyoupata Lusaka wiki mbili zilizopita.Twiga Stars inayonolewa na kocha Rogasian Kaijage, imefuzu fainali hizo za Septemba, hii itakuwa mara ya pili kucheza fainali hizo za Afrika baada ya kufuzu mwaka 2011 jijini Maputo nchini Msumbiji.Katika fainali hizo za Maputo, Twiga Stars ilishika nafasi ya pili katika Kundi B ikifungwa mabao 2-1 na Ghana, na kwenda sare ya mabao 2-2 na Afrika Kusini na sare ya mabao 2-2 dhidi ya Zimbabwe.Hadi timu hizo zinakwenda mapumziko jana, Twiga Stars ilikuwa mbele kwa mabao mawili yaliyofungwa na washambuliaji wake hatari, Asha Rashidi aliyefunga bao la kwanza dakika ya pili kwa shuti kali akiwa pembeni na Mwanahamisi Shurua alifunga bao la pili dakika ya 28 kutokana na uzembe wa mabeki wa Zambia.Kipindi cha pili, kilikuwa kigumu kwa Stars ambayo ilitawala mchezo huo katika kipindi cha kwanza baada ya wapinzani wao Zambia kuja juu na kuliandama lango la Stars na kupata bao la kwanza lililofungwa na Grace Chanda dakika ya 50 akimalizia krosi ya Barbra Banda.Bao hilo lilionekana kuwapa nguvu Shepolopolo na kuendelea kuliandama lango la Twiga na dakika ya 54, nusura wapate bao la kusawazisha baada ya Misoz Chisa Rachel kupoteza nafasi ya wazi baada ya shuti lake kudakwa na kipa Fatuma Omar wa Twiga Stars.Mabadiliko yaliyofanywa na kocha wa Zambia, Albert Kachinga kwa kuwatoa Joane Benai, Mary Mwakapila na Grace Chanda na nafasi zao kuchukuliwa na Irene Lungu, Osala Kaleo na Milika Limwanya, yalionekana kuisaidia timu hiyo baada ya kupata bao la kusawazisha kwa dakika ya 61 likifungwa kwa penalti na Lungu baada ya beki wa Twiga Stars, Fatuma Issa kushika mpira akiwa ndani ya eneo la hatari.Kuingia kwa bao hilo kulionekana kuipoteza zaidi Twiga Stars ambayo ilionesha kiwango kibovu kipindi cha pili na kufanya mashambulizi machache kwenye lango la Shepolopolo, ambayo mengi yao hayakuwa na madhara.Mshambuliaji Rachel aliifungia timu yake ya Zambia bao la tatu dakika ya 90 akitumia vizuri makosa yaliyofanywa na beki Fatuma Salum aliyeingia kipindi cha pili kuchukua nafasi ya Anastaz Katunzi, baada ya beki huyo kutaka kupiga chenga akiwa beki wa mwisho na kupokonywa mpira huo.Bao hilo liliwapa Zambia matumaini, lakini dakika mbili za nyongeza za mwamuzi wa Uganda, Anna Akoyi, zilimalizika na hivyo Twiga Stars kusonga mbele kutokana na idadi kubwa ya mabao iliyoyapata mchezo wa awali.  <topic>: MICHEZO 